ອີຣ່ານຮັບຜ່ານ ຮ່າງກົດໝາຍ ລຸດການພົວພັນກັບອັງກິດລົງ
ສະພາອີຣ່ານຮັບຮອງເອົາ ຮ່າງກົດໝາຍ ທີ່ລຸດລະດັບສາຍພົວພັນທາງການທູດ ແລະເສດຖະກິດກັບອັງກິດລົງ ເພື່ອເປັນການ ຕອບໂຕ້ຄືນຕໍ່ການລົງໂທດຄັ້ງໃໝ່ຕໍ່ຕົນ.
ສະພາແຫ່ງຊາດຂອງອີຣ່ານ ໄດ້ມີມະຕິຮັບຮອງເອົາຮ່າງກົດໝາຍ ທີ່ຈະຫລຸດລະດັບສາຍ ພົວພັນທາງການທູດ ແລະເສດຖະກິດກັບອັງກິດລົງ ເພື່ອເປັນການແກ້ແຄ້ນຄືນ ຕໍ່ການລົງ ໂທດຄັ້ງໃໝ່ຂອງຝ່າຍຕາເວັນຕົກຕໍ່ກຸງເຕເຮຣ່ານ ກ່ຽວກັບໂຄງການນີວເຄລຍຂອງອີຣ່ານ ນັ້ນ ພວກຜູ້ແທນສະພາສ່ວນໃຫຍ່ ໄດ້ລົງຄະແນນສຽງໃນວັນອາທິດມື້ນີ້ ໃຫ້ຂັບໄລ່ເອກອັກຄະ ລັດຖະທູດອັງກິດ ອອກຈາກອີຣ່ານໄປພາຍໃນ 2 ອາ ທິດ ແລະປ່ອຍໃຫ້ສະຖານທູດຢູ່ໃຕ້ການບໍລິຫານຂອງອຸປະທູດພຽງຄົນດຽວ ການພົວພັນທາງເສດຖະກິດກັບນະຄອນລອນ ດອນ ກໍຈະຖືກຫລຸດລົງເຊ່ນກັນ ບັດນີ້ ຮ່າງກົດໝາຍດັ່ງກ່າວ ຈະຖືກສົ່ງຕໍ່ໄປຍັງສະພາຜູ້ພິທັກປົກປ້ອງ ອີຣ່ານ ທີ່ເອີ້ນກັນ ວ່າ “Guardians Council” ນັ້ນ ຊຶ່ງເປັນອົງການຮັບຜິດຊອບທາງລັດຖະທໍາມະນູນ ເພື່ອຮັບຮອງເອົາຂັ້ນສຸດທ້າຍ ການລົງຄະແນນສຽງໃນວັນອາທິດມື້ນີ້ ແມ່ນຖືວ່າເປັນການຕອບໂຕ້ຄືນຕໍ່ ການສະໜັບ ສະໜຸນຂອງອັງກິດ ຕໍ່ການດໍາເນີນຄວາມພະຍາຍາມຄັ້ງໃໝ່ ຂອງສະຫະລັດ ເພື່ອກົດດັນ ອີຣ່ານໃຫ້ຢຸດໂຄງການອາວຸດນີວເຄລຍ ທີ່ຖືກກ່າວຫາຂອງຕົນໄວ້ນັ້ນ ໃນຕົ້ນເດືອນນີ້ ລັດຖະບານອັງກິດໄດ້ປະກາດວ່າ ມາດຕາການລົງໂທດທີ່ມີການປະສານ ງານກັນກັບສະຫະລັດແລະການາດາ ຕໍ່ອີຣ່ານນັ້ນ ຊຶ່ງການເຄື່ອນໄຫວດັ່ງກ່າວໄດ້ມີຂຶ້ນ ລຸນຫລັງທີ່ມີລາຍງານສະບັບນຶ່ງຂອງອົງການສິ້ງຊອມດ້ານພະລັງງານປລາມະນູ ຫລື IAEA ຂອງສະຫະປະຊາຊາດ ໄດ້ສະແດງໃຫ້ເຫັນຢ່າງໜັກແໜ້ນວ່າ ອີຣ່ານກໍາລັງຄົ້ນຄວ້າເລື້ອງ ອາວຸດນີວເຄລຍ ຢູ່ ແຕ່ກຸງເຕເຮຣ່ານ ກັບກ່າວວ່າ ກິດຈະກໍາທາງດ້ານອາວຸດນີວເຄລຍ ຂອງຕົນ ແມ່ນມີຈຸດປະສົງເພື່ອຮັບໃຊ້ພົນລະເຮືອນ